ખબર નહીં, આપણા ફિલ્મમેકર્સને કદાચ એવું હશે કે ડીડીએલજે રિલીઝ થયાને તો બે દાયકા થઈ ગયા, એ પછી તો એક આખી પેઢી ઘૂઘરા મૂકીને મોબાઈલથી રમતી થઈ ગઈ. એટલે એનો એ જ જૂનો માલ ફરીથી વેચવામાં વાંધો નહીં. એ ન્યાયે આ ફિલ્મમાં ડીડીએલજે કરતાં ભાગ્યે જ કશું જૂદું છે. એટલે બંને ફિલ્મો વચ્ચે સરખામણી અને તફાવત ઊડીને આંખે વળગે છે. આ બે દાયકા પછીયે હીરો સિગારેટ-દારૂ પીવે જ છે, પરંતુ હિરોઈન તો પીવાની બાબતમાં હીરોને પણ હરાવી દે છે. અગાઉ હીરો હિરોઈનને એવું કહેતો કે પ્રિમેરિટલ સેક્સ તો ભારતીય સંસ્કૃતિની વિરુદ્ધ કહેવાય, જ્યારે આજે છોકરો પોતાની ગર્લફ્રેન્ડને પપ્પાની હાજરીમાં ઘરે લઈ આવે છે અને બંને બિન્દાસ ઘરમાં સેક્સ માણે છે! એટલે જો ફિલ્મોને સમાજનું પ્રતિબિંબ ગણીએ અને આ ફિલ્મને લોકો વધાવી લે, તો આપણો સમાજ કઈ દિશામાં શિફ્ટ થયો છે તે વિચારી શકાય.